Diari Oficial de la Generalitat Valenciana


Sumari del DOGV 9427, del 14-09-2022 (2022/8144)

ACORD de 9 de setembre de 2022, del Consell, pel qual queden subjectes a control financer permanent, en substitució de la intervenció prèvia, els procediments relatius a la nòmina de registre de dades bancàries, registre del tipus percentual d'IRPF voluntari i comunicació de dades al pagador (model 145) en la Conselleria d'Educació, Cultura i Esport, en relació amb l'apartat quart de l'Acord de 24 d'agost de 2012, del Consell, pel qual es determinen els aspectos addicionals a comprovar per la Intervenció en l'exercici de la fiscalització de la despesa.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9427

Data del DOGV
:   14-09-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/8144


Data del document
:   09-09-2022

Organisme emissor
:   Conselleria d'Hisenda i Model Econòmic

Tipus de document
:   Acord

Descriptors 

:   * Conselleria d'Hisenda i Model Econòmic

ACORD de 9 de setembre de 2022, del Consell, pel qual queden subjectes a control financer permanent, en substitució de la intervenció prèvia, els procediments relatius a la nòmina de registre de dades bancàries, registre del tipus percentual d'IRPF voluntari i comunicació de dades al pagador (model 145) en la Conselleria d'Educació, Cultura i Esport, en relació amb l'apartat quart de l'Acord de 24 d'agost de 2012, del Consell, pel qual es determinen els aspectos addicionals a comprovar per la Intervenció en l'exercici de la fiscalització de la despesa. [2022/8144]  
L'Ordre 5/2021, de 12 de febrer, de la Conselleria d'Educació, Cultura i Esport, per la qual es regulen el contingut, ús i accés a l'expedient docent electrònic normalitzat (EDEN), al servei del sistema públic educatiu de la Generalitat, regula el contingut, ús, accés i efectes de la informació recollida en l'expedient docent electrònic normalitzat (EDEN) dels docents dependents de la Generalitat Valenciana, establint que, a aquest efecte, l'Oficina Virtual del Docent (OVIDOC) constituirà la plataforma d'accés preferent a l'expedient docent electrònic normalitzat i a l'oferta de tràmits per a la presentació als procediments administratius relacionats amb l'àmbit d'aplicació de l'Ordre.  
  
D'altra banda, la Resolució de 7 de juny de 2021, de la Conselleria d'Educació, Cultura i Esport, per la qual es crea el segell electrònic d'actuació administrativa automatitzada, que té per objecte la creació del segell electrònic com a sistema de signatura electrònica per a la identificació i l'autenticació en les actuacions administratives automatitzades generades en l'àmbit funcional d'aquesta conselleria, recull en el seu annex els procediments als quals es podrà aplicar la utilització del segell electrònic, entre els quals es troben:  
- Procediment de comunicació de modificació de l'IBAN (International Bank Account Number) per al personal docent de nivells no universitaris al servei de la Generalitat, com a obligació per a les persones perceptores i per al servei de pagament, segons el Reglament UE 260/2012, de requisits tècnics i empresarials per a les transferències i els abonaments domiciliats en euros.  
- Procediment de comunicació en les variacions de les situacions personals que determinen el tipus de retenció a compte en l'Impost sobre la Renda de les Persones Físiques i que s'incorporen en les nòmines del personal docent de nivells no universitaris al servei de la Generalitat, segons Llei 35/2006, de 28 de novembre, de l'Impost sobre la Renda de les Persones Físiques i el Reglament de l'Impost sobre la Renda de les Persones Físiques.  
D'acord amb aquestes previsions normatives, el Servei Informàtic per a la Gestió Educativa (SIGE) ha desenvolupat en OVIDOC (Oficina Virtual del Docent) processos automàtics de comunicació de canvi d'IBAN, de comunicació de canvi d'IRPF i de comunicació del model 145.  
En tots aquests processos la sol·licitud és telemàtica i sense intervenció de les direccions territorials d'Educació, i es compleixen totes les garanties legals que determinen la Llei 39/2015, d'1 d'octubre, del procediment administratiu comú de les administracions públiques; els esquemes nacionals d'Interoperabilitat i de Seguretat; el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, i la resta de disposicions que regulen l'ús de la signatura electrònica i les actuacions administratives automatitzades en l'àmbit del Personal Docent.  
  
Segons informa el Servei de Gestió Econòmica i Nòmines de la Conselleria d'Educació, Cultura i Esport, aquests processos suposen una mitjana mensual de 625 incidències en nòmina, amb increments molt destacables en els mesos d'inici del curs escolar (setembre a novembre) coincidents amb les altes de personal interí.  
Així mateix, assenyala que la implementació dels citats procediments d'automatització no impliquen despesa a comptabilitzar per part de la Intervenció i descarreguen la gestió tant per part dels centres gestors com per part de les intervencions delegades, gestió que actualment és menys prioritzada que l'enregistrament de dades de nòmina que impliquen despesa directa, pel propi volum d'incidències i variacions amb la plantilla actual dedicada a aquestes funcions.  
Aquesta implementació suposarà, a més, per al personal docent interessat una resposta immediata a la seua sol·licitud, ja siga favorable a la sol·licitud o desfavorable en cas de no complir els controls que s'estableixen en l'aplicació, així com una percepció de millora en el servei que presta l'Administració educativa.  
L'article 98.2 de la Llei 1/2015, de 6 de febrer, d'hisenda pública, del sector públic instrumental i de subvencions, habilita al Consell, a proposta de la Intervenció General de la Generalitat, per a acordar de forma motivada l'aplicació del control financer permanent, en substitució de la funció interventora en els òrgans de l'Administració de la Generalitat o organismes autònoms dependents d'aquesta, bé respecte de tota la seua activitat o exclusivament respecte d'algunes àrees de gestió. Aquests acords, així com els motius que els justifiquen, han de ser publicats en el Diari Oficial de la Generalitat Valenciana en el termini màxim de vint dies des de l'aprovació.  
D'altra banda, l'Acord de 24 d'agost de 2012, del Consell, pel qual es determinen els aspectes addicionals a comprovar per la Intervenció en l'exercici de la fiscalització de la despesa, recull en el seu apartat Quart els expedients relatius a despeses de personal que queden subjectes a control financer permanent en substitució de la intervenció prèvia.  
  
En virtut de l'anterior, vista la proposta de la Intervenció General de la Generalitat, el Consell, a proposta del conseller d'Hisenda i Model Econòmic,  
  
  
ACORDA  
  
En l'àmbit de la Conselleria d'Educació, Cultura i Esport, respecte al personal docent de nivells no universitaris, queden subjectes a control financer permanent, en substitució de la intervenció prèvia, a més dels expedients previstos en l'apartat Quart de l'Acord de 24 d'agost de 2012, del Consell, pel qual es determinen els aspectes addicionals a comprovar per la Intervenció en l'exercici de la fiscalització de la despesa, els següents expedients de personal:  
1. Procediment de comunicació de canvi de l'IBAN per a l'ingrés de la nòmina del personal docent ja donat d'alta com a tercer.  
2. Procediment de comunicació en les variacions de les situacions personals que determinen el tipus de retenció a compte en l'Impost sobre la Renda de les Persones Físiques (model 145).  
3. Procediment de comunicació d'increment voluntari del tipus de retenció per a l'IRPF.  
  
València, 9 de setembre de 2022  
  
La consellera secretaria del Consell,  
AITANA MAS MAS